ORDE do 6 de maio de 2008 pola que se publica a convocatoria para a concesión de subvencións a escolas de música dependentes de institucións sen ánimo de lucro.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/05/2008

A Lei orgánica 2/2006, do 3 de maio, de educación, establece no seu artigo 48.3º que poderán cursarse estudos de música ou de danza que non conduzan á obtención de títulos con validez académica ou profesional en escolas específicas, con organización e estrutura diferentes e sen limitación de idade.
A orde da Consellería de Educación e Ordenación Universitaria do 11 de marzo de 1993 (DOG do 22 de abril) regula a creación e o funcionamento das escolas de música da Comunidade Autónoma de Galicia; no seu punto 12 clasifica as escolas de música como públicas ou privadas, segundo que o seu titular sexa un organismo de carácter público, ou unha persoa física ou xurídica de carácter privado.
Co fin de potenciar o funcionamento das escolas de música dependentes de institucións sen ánimo de lucro, e en virtude das atribucións que ten conferidas a Consellería de Educación e Ordenación Universitaria,
DISPOÑO:
Primeiro.-Facer pública a convocatoria, en réxime de concorrencia competitiva, de axudas destinadas a subvencionar o funcionamento das escolas de música das asociacións ou fundacións sen ánimo de lucro que teñan entre os seus obxectivos a formación en ensinanzas de música que non conduzan a títulos académicos ou profesionais e radiquen na Comunidade Autónoma de Galicia, no desenvolvemento das súas actividades docentes desde o 1 de xaneiro de 2008 ata o prazo límite de xustificación de gastos.
Segundo.-Poderán solicitar estas subvencións os titulares das escolas de música sinaladas no punto anterior que conten coa correspondente autorización da Consellería de Educación e Ordenación Universitaria.
Non poderá ter a condición de beneficiario das axudas previstas nesta orde quen incorra nalgunha das circunstancias previstas no artigo 10.2º da Lei 9/2007, do 13 de xuño, de subvencións de Galicia.
Terceiro.-O importe total das axudas será de corenta e tres mil euros (43.000 euros) e librarase con cargo á aplicación orzamentaria 09.03.422E.481.0 da Dirección Xeral de Formación Profesional e Ensinanzas Especiais.
En calquera caso a contía máxima da axuda por beneficiario non poderá superar a cantidade de catro mil euros (4.000 euros).
Cuarto.-As solicitudes, segundo o modelo de instancia e máis os anexos que figuran nesta orde, xunto coa documentación xustificativa correspondente, dirixiranse á conselleira de Educación e Ordenación Universitaria e presentaranse no rexistro xeral da consellería, edificio administrativo San Caetano, s/n, 15781 Santiago de Compostela, ou nos lugares que sinala o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE do 27 de novembro), modificada pola Lei 4/1999, do 13 de xaneiro (BOE do 14 de xaneiro), no prazo de corenta días naturais contados a partir do día seguinte ao da publicación desta orde no Diario Oficial de Galicia.
A solicitude debe ir xunto coa seguinte documentación:
a) Breve memoria descritiva dos obxectivos que se pretenden alcanzar mediante as actividades que se realicen no ano 2008.
b) Fotocopia cotexada da tarxeta de identificación fiscal.
c) Orixinal ou fotocopia cotexada de certificación bancaria a nome do solicitante, en que conste o número de conta en que desexe que se lle ingrese, se é o caso, o importe da axuda.
d) Declaración xurada de ter solicitado ou non axuda para a mesma finalidade doutras administracións ou entes públicos.
e) Fotocopia cotexada dos estatutos da asociación ou fundación solicitante, dos cales debe desprenderse que se trata dunha entidade sen ánimo de lucro e que entre os seus obxectivos figura a formación en ensinanzas de música.
f) Declaración responsable de non incorrer en ningunha das circunstancias previstas no artigo 10.2º da Lei 9/2007, do 13 de xuño, de subvencións de Galicia.
De conformidade cos puntos 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a consellería publicará no Diario Oficial de Galicia e na súa páxina web oficial a relación dos beneficiarios e o importe das axudas concedidas ao abeiro desta orde; e incluirá igualmente as referidas axudas e as sancións que, como consecuencia delas, puideren impoñerse, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade.
A reserva que o peticionario poida facer no senso de non autorizar a obtención de datos ou a publicidade dos datos nos rexistros que, en todo caso, terá que se expresar por escrito, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
Quinto.-Na valoración de solicitudes teranse en conta os seguintes aspectos coa ponderación que se indica:
1. Número do alumnado matriculado no curso 2007/2008.
2. Número de especialidades instrumentais impartidas.
3. Número do profesorado e tempo de dedicación.
Os tres aspectos anteriores, no seu conxunto: 6 puntos sobre 10.
4. Dimensións das instalacións: 1 punto sobre 10.
5. Volume do orzamento da escola de música: 1 punto sobre 10.
6. Importe total que o centro percibe do alumnado no curso escolar 2007/2008 pola impartición das ensinanzas: 2 puntos sobre 10 con ponderación inversa.
A distribución das axudas, tendo en conta os aspectos anteriores, realizarase atendendo ao sistema de rateo, entre os beneficiarios da subvención, do importe global máximo destinado ás subvencións.
Sexto.-A Dirección Xeral de Formación Profesional e Ensinanzas Especiais poderá requirir do solicitante cantos documentos e aclaracións considere necesarios para complementar o expediente, e tamén poderá dispor que se leven a cabo as comprobacións oportunas dos datos achegados polos solicitantes.
Calquera alteración que se produza nos datos contidos na documentación que se xunta á solicitude será comunicada polo solicitante á mencionada dirección xeral, para os efectos previstos no punto décimo segundo desta orde.
Sétimo.-Baixo a presidencia do titular da Dirección Xeral de Formación Profesional e Ensinanzas Especiais ou persoa en quen delegue constituirase unha comisión encargada de valorar as solicitudes presentadas e que estará integrada por:
-O/A subdirector/a xeral de centros ou persoa en quen delegue.
-O/A xefe/a do Servizo de Ensinanzas de Réxime Especial.
-O/A xefe/a do Servizo de Xestión Económica e Educación de Adultos.
-Un/Unha asesor/a de ensinanzas artísticas da Dirección Xeral de Formación Profesional e Ensinanzas Especiais.
-Un/Unha funcionario/a da Consellería de Educación e Ordenación Universitaria que actuará como secretario/a con voz e sen voto.
A comisión poderá dispoñer a constitución dunha subcomisión técnica especializada só para os efectos de colaborar na valoración dos aspectos previstos no anexo II. Os membros da comisión poderán percibir axudas de custo por asistencias e axudas para gastos e locomocións por concorrer ás sesións conforme o Decreto 144/2001, do 7 de xuño (DOG do 25 de xuño).
Oitavo.-A comisión elaborará unha proposta provisoria de adxudicación das axudas que se notificará aos interesados para que estes, no prazo de dez días hábiles, poidan formular as alegacións que consideren oportunas. Valoradas as alegacións, a comisión elevará a proposta definitiva de adxudicación das axudas á conselleira de Educación e Ordenación Universitaria para a resolución que proceda.
Noveno.-A resolución de concesión de axudas ditada pola conselleira de Educación e Ordenación Universitaria publicarase no Diario Oficial de Galicia no prazo máximo de seis meses contados desde a publicación da convocatoria.
No suposto de que non recaese resolución expresa dentro do prazo máximo previsto, os solicitantes poderán entender desestimadas as súas solicitudes para os efectos de interpoñer o recurso administrativo ou contencioso-administrativo que proceda.
Contra a resolución ditada, que esgotará a vía administrativa, os interesados poderán interpoñer recurso de reposición no prazo dun mes, contado a partir do día seguinte ao da súa publicación no Diario Oficial de Galicia, perante a conselleira de Educación e Ordenación Universitaria, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común (BOE do 27 novembro), modificada pola Lei 4/1999, do 13 de xaneiro (BOE do 14 de xaneiro), ou ben os interesados poderán presentar directamente recurso contencioso-administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, conforme se establece na Lei 29/1998, do 13 de xullo, reguladora da xurisdición contencioso-administrativa (BOE do 14 de xullo).
Décimo.-As subvencións irán destinadas a financiar operacións correntes (gastos de funcionamento e profesorado), polo que os xustificantes que ten que achegar o beneficiario non poderán ser certificacións de obra nin gastos de investimento.
O pagamento da subvención realizarase logo da xustificación, polo beneficiario da realización da actividade, do proxecto, do obxectivo ou da adopción do comportamento para o cal se concedeu nos termos establecidos na normativa reguladora da subvención, de conformidade co disposto no artigo 31 da Lei 9/2007, do 13 de xuño, de subvencións de Galicia (DOG do 25 de xuño). En todo caso, o beneficiario presentará antes do 31 de outubro de 2008 a xustificación completa.
Para que se poida dar curso aos libramentos, o solicitante deberá achegar as xustificacións mediante a presentación de copia cotexada de facturas, nóminas, boletíns de cotización á Seguridade Social, documentos de retencións do imposto da renda das persoas físicas, certificacións bancarias, certificacións de obra e documentos similares, referentes ao período comprendido entre o 1 de xaneiro e o 30 de setembro de 2008, así como os documentos xustificativos do pagamento.
Ademais, de acordo co artigo 11º d) da Lei 9/2007, do 13 de xuño, de subvencións de Galicia (DOG do 25 de xuño), é unha obriga do beneficiario comunicar ao órgano concedente ou á entidade colaboradora a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.
A xustificación deberá facerse sobre a subvención total concedida e, de non facerse pola totalidade, minorarase a subvención en proporción á contía xustificada.
As xustificacións referidas serán dirixidas á Consellería de Educación e Ordenación Universitaria, Dirección Xeral de Formación Profesional e Ensinanzas Especiais, San Caetano, s/n, 15781 Santiago de Compostela.
Décimo primeiro.-A Dirección Xeral de Formación Profesional e Ensinanzas Especiais, a través dos servizos provinciais de inspección, realizará o seguimento da aplicación das subvencións nas escolas de música beneficiarias destas.
Así mesmo, o beneficiario ten a obriga de facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das subvencións.
Décimo segundo.-Toda alteración das condicións tidas en conta para a concesión da subvención, e en todo caso, a obtención concorrente doutras achegas fóra dos casos permitidos nas normas reguladoras, poderá dar lugar á modificación da resolución de concesión, nos termos establecidos na normativa reguladora da subvención, tal como se establece na Lei 9/2007, do 13 de xuño, de subvencións de Galicia (DOG do 25 de xuño).
Décimo terceiro.-No caso de darse algún dos supostos recollidos no artigo 33 da Lei 9/2007, do 13 de xuño, de subvencións de Galicia, o beneficiario da subvención deberá proceder ao reintegro das cantidades recibidas e máis os xuros de demora.
Décimo cuarto.-Nas comunicacións, publicidade e propaganda das escolas de música que obteñan axuda deberá figurar o logotipo da Xunta de Galicia, acompañado da seguinte expresión literal «Centro subvencionado pola Consellería de Educación e Ordenación Universitaria».
Disposición adicional
No non previsto nesta orde observarase a Lei 9/2007, do 13 de xuño, de subvencións de Galicia, así como o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non se contrapoña co disposto en tal norma autonómica.
Disposición derradeira
Facúltase a Dirección Xeral de Formación Profesional e Ensinanzas Especiais para adoptar os actos e medidas necesarias para a aplicación desta orde.
Santiago de Compostela, 6 de maio de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "09500D006P046.PDF"